Aku Aku

**Aku Aku** je deuteragonist serijala *Crash Bandicoot*. Duh je vrača koji živi unutar leteće drvene maske te štiti i vodi Crasha, Coco, Cruncha i njihove prijatelje u borbi protiv sila zla.

U većini platformskih igara serijala, Aku Akuova maska ima ulogu trorazinskog štita od nadolazećih prepreka i smrtonosnih napada; kada igrač skupi treću masku, Aku Aku sebe stavlja na Crashovo ili Cocoino lice, čime oni postaju kratkoročno nepobjedivima. Također je očinska figura Crashu, Coco i njihovim prijateljima.

## Pregled

Nekoć davno, Aku Aku bio je moćni šaman koji je rabio svoju magiju za borbu protiv zlikovaca, osobito svoga zlog brata Uka Uke. Jednoga dana, Aku Aku i Uka Uka napustili su svoja smrtna tijela i njihove su se duše nastanile u starim plemenskim maskama, što ih je zapravo učinilo besmrtnima. Poslije toga, Aku Aku je uspio zatvoriti svoga brata u skriveni hram kako bi zaštitio svijet od njegova zla, a zatim je iz nepoznatih razloga i samoga sebe zamrznuo.

### Izvorna trilogija

Nakon što je pobjegao iz Cortexova dvorca i isplivao na plažu N. Sanity, Crash je oslobodio Aku Akua iz kutije, koji mu zauzvrat pruža zaštitu u igri, za što je potrebno razbiti kutije s maskom razbacane po otocima. Budući da je duh dobra, pridružuje se Crashu na njegovom zadatku zaustavljanja Cortexova plana za osvajanjem svijeta te spašavanja Tawne. U nastavku *Cortex Strikes Back* ima istu ulogu, ali ne djeluje kada Cortex pokuša prevariti Crasha.

Za razliku od prva dva nastavaka serijala, Aku Aku u *Warpedu* ima veliku ulogu u priči i može govoriti punim rečenicama, a ne samo japanskima i uzvikivati „boo-roo-duh-gah”, te je pomalo postao roditeljska figura Crashu i Coco.

Nakon što se komad krhotine s *Cortex Vortexa* strmoglavio na Zemlju i pao na hram iz kojega je zatim izašao Uka Uka, Aku Aku je u daljini začuo njegov zlobni smijeh, što ga je zaprepastilo. Crashu i Coco objasnio je situaciju sa svojim bratom i doveo ih je do Vremeplova (*Time Twister*), gdje im je dao upute da skupe kristale rasute kroz vrijeme prije nego to učine Cortex i Uka Uka. Kasnije se pridružio Crashu u posljednoj bitci s Uka Ukom i Cortexom, gdje je ušao u žestoku borbu sa svojim bratom. Njih dvojica ubrzo postaju sama sebi prepreka koju Crash mora izbjeći, zajedno s Cortexovim napadima. Crash i Aku Aku pobjeđuju Cortexa i Uka Uku, ali se Vremeplov kvari i samouništava, šaljući Cortexa i Uka Uku u vremenski portal. Nakon što su pobjegli, Crash, Coco i Aku Aku nalaze se u svom domu, gdje im Aku Aku govori o neodrživosti Vremeplova i kako su imali sreće što su pobjegli prije nego bi ih zahvatila eksplozija, te izjavljuje kako nema pojma što se dogodilo njihovim neprijateljima, ali vjeruje da ih još dugo neće vidjeti.

Aku Aku u *N.Sane* trilogiji ponavlja svoju ulogu i pojavljuje se na zaslonu sa savjetima za vrijeme učitavanja igre, ali više ne daje savjete u razinama, čak ni u japanskom prijevodu.

### *Crash Team Racing*

U pustolovnom načinu *Crash Team Racinga*, Aku Aku služi kao igračev skrbnik za dobre likove (Crasha, Coco, Polara i Puru), kojima daje korisne savjete na njihovom zadatku spašavanja svijeta od Nitrosa Oxidea. Također ima ulogu privremeno neprobojnog štita od nadolazećeg oružja, ubrzača vozila, i oružja kada igrač dotakne suparnika. Njegove savjete moguće je ponovno čuti u odjeljku izbornika *Aku Aku's Hints*.

### *Crash Bash*

Aku Aku i Uka Uka susreću se unutar hrama u hiperprostoru i pokušavaju okončati svoj sukob održavanjem natjecanja. Uka Uka kao svoje igrače postavlja Cortexa, N. Brija, Dingodilea, Rilla Rooa, Tinyja i Koalu Konga, ostavljajući Aku Akua samo s Crashom i Coco. Aku Aku, shvaćajući da njegov brat ima preveliku prednost, izjednačava izglede prebacivanjem Tinyja i Dingodilea na dobru stranu. Zatim vodi svoju ekipu kroz razne mini igre kako bi pobijedio Uka Ukinu stranu. Za vrijeme turnira postaje sumnjičav prema Uka Ukinim namjerama i saznaje kako planira ukrasti kristale, rabeći ih za iskorištavanje njihove moći. U *Space Bashu* i *Snow Bashu*, Aku Akuova maska može se prikupiti kao pojačanje koje djeluje kao privremeni dodatni životni bod.

### *The Wrath of Cortex*

Nakon što je uočio niz neobičnih vremenskih pojava, Aku Aku zaključuje da je Uka Uka oslobodio Elementarne maske. Pojavljuje se unutar hrama u hiperprostoru, gdje Uka Uka poriče bilo kakvu nepodopštinu. Međutim, ubrzo se pojavljuju i same Elementarne maske koje napadaju Aku Akua, koji jedva uspije pobjeći. Nakon što se vratio kući, Crashu i Coco otkriva što se dogodilo i da moraju prikupiti kristale kako bi zaustavili Cortexa i Uka Uku. Oduševljen Cocoinim novim čvorištem prividne stvarnosti, odobrava im uporabu stroja za početak pustolovine. Tijekom bitaka sa šefovima, Aku Aku često rabi svoje moći kako bi oslabio Cruncha i Elementarne maske, dajući Crashu mogućnost napada. On i Crash uspjeli su pobijediti Cruncha i svaku Elementarnu masku, koje u pravom završetku igre netragom nestaju nakon posljednje bitke. Na kraju igre, nakon Crunchova iskazivanja zahvalnosti družini, Aku Aku na Cocoino pitanje iskazuje sumnju u to da je to zadnje što će oni vidjeti Cortexa i Uka Uku.

### *Crash Bandicoot: XS*

Kasnije se Aku Aku pojavljuje u igri *Crash Bandicoot: XS* kako bi pomogao Crashu poraziti Cortexa. Crashu je rekao da mora skupiti svih 20 kristala kako bi pokrenuo stroj koji može zaustaviti Cortexov minimizator planeta.

### *Crash Bandicoot 2: N-Tranced*

U *N-Trancedu*, Aku Aku je pomogao Crashu pronaći način na koji je došao do N. Tropyjeve i N. Tranceove baze i uništio njihov zli plan. Kada je N. Tropy pokušao oteti Crasha, Aku Aku ga je uspio osloboditi. Rabeći kristale koje Crash skuplja, pomaže spasiti Cruncha, Coco i lažnog Crasha od ispiranja mozga prije nego što porazi N. Trancea i N. Tropyja.

### *Crash Nitro Kart*

U *Crash Nitro Kartu*, Aku Aku ima sličnu ulogu kao u *Crash Team Racingu*, služeći kao mentor za ekipu Bandicoot. Na početku igre, razgovara s Crunchom o gubitku težine prije nego što je njihov dom otet i prebačen u Velovu utvrdu. Poput svog brata Uka Uke za ekipu Cortex, Aku Aku daje igraču (ekipa Bandicoot) savjete u vezi s vozačkim vještinama, informacije o objektima u svijetu čvorišta, pa čak i savjete o tomu kako djelotvorno rabiti oružje. Povremeno daje upozorenja za vrijeme utrka, kada jedan od njegovih trkača ispadne izvan granica ili napadne ekipnog suigrača.

### *Crash Bandicoot Fusion*

U igri *Crash Bandicoot Fusion*, Aku Aku i Coco primijetili su čudne zvijeri koje hodaju uokolo i pozvali su Crasha. Tako su Crash i Aku Aku pošli kada su sreli Spyra i Sparxa s kojima su se udružili kako bi zaustavili Cortexa i Ripta.

### *Crash Twinsanity*

Aku Aku zadržava svoju uobičajenu ulogu davanja dodatnih bodova Crashu nakon skupljanja maski u kutijama i štita od neprijatelja, ali ne i od kutija s TNT-om ili nitroglicerinom (čak ni kada je rabljen kao zlatna maska). Na početku igre, kada Crash razbije prvu kutiju s maskom, Aku Aku mu se predstavlja i ukratko mu objašnjava svoju zaštitničku ulogu. Nakon što je kasnije Uka Uka poražen, Aku Aku se udružuje sa svojim zlim bratom kako bi porazili Zle blizance, ali u tomu ne uspijevaju, kako su ih Zli blizanci beživotne vratili Crashu i Cortexu. Nakon oporavka, prije sklapanja saveza između Crasha i Cortexa, Aku Aku je predložio predaju Cortexa Zlim blizancima. Kroz cijelu igru pomaže ekipi.

### *Crash Bandicoot: On the Run!*

Osim što štiti Crasha i Coco od raznih opasnosti, Aku Aku je (u ranijim zakrpama igre) također dnevno dodjeljivao tri zadatka, poput skupljanja određenog broja određenih predmeta ili sastojaka, izradbe određenog predmeta, ili igranja određenog načina igre. Kada bi igrač ispunio sva tri zadatka, bio bi nagrađen s pet kristala i iskustvenim bodovima.

## Ostalo

* U izvornom *Warpedu*, Aku Aku u teleportacijskom vrtlogu nakratko grdi Crasha i Coco ako igrač napusti razinu bez uzimanja kristala, slično kao što je to Cortex činio Crashu u prethodnoj igri. Međutim, to se u *N. Sane* trilogiji ne događa.
* Crash, Aku Aku i Cortex jedini su likovi koji se pojavljuju u svakoj igri franšize. Aku Aku ima manju ulogu u *Crash Tag Team Racingu*, a dr. Neo Cortex pojavljuje se kao višeigrački lik u *N-Trancedu*.
	+ U demonstraciji *Crash Tag Team Racinga*, Aku Aku se pojavljuje na kraju utrke i na izborniku pauze.
* Prema opisu u igri *Crash Bandicoot: On the Run!*, Aku Aku voli magiju i jazavičare, a mrzi Uka Uku i svoju bestjelesnost.
* U *Crashu Bandicootu*, umjesto trodimenzionalnog modela rabljenoga u igri, Aku Akuova je maska trebala izvorno biti dvodimenzionalna ikona malo drugačijeg izgleda. Umjesto toga, dvodimenzionalna ikona rabljena je kao slika na kutiji.
* Aku Aku je dobio ime po jednom polinezijskom restoranu u Cambridgeu kod Bostona. Po riječima bivšeg zaposlenika Naughty Doga Davea Baggetta, *„ime Aku Aku potječe od polinezijskog restorana koji se nalazio u blizini željezničke postaje Alewife kada smo Andy [Gavin], Jason [Rubin] i ja živjeli na području Bostona. Ispred njega nalazio se divovski tiki i, koliko se sjećam, imao je prilično užasnu hranu.”*
* Ironično, riječ *aku* na japanskomu znači „zlo”.
* U ranijim inačicama igre *Crash Bandicoot*, umjesto u zlatnoj boji, drugi oblik Aku Akua davao je samo raznobojne iskre. Ova je ideja kasnije slučajno rabljena u *Twinsanityju*.
* U igri *Crash Bandicoot 4: It's About Time*, Aku Akua se oslovljava samo kao „Aku”.
* U jednom britanskom časopisu o PlayStationu, na temu igre *Crash Bandicoot*, Aku Aku je pogrješno nazvan „Bonus Bob”.